Diari Oficial de la Generalitat Valenciana


Sumari del DOGV 3713, del 21-03-2000 (2000/1996)

REIAL DECRET 282/2000, de 25 de febrer, d’ampliació de mitjans adscrits als serveis traspassats a la Comunitat Valenciana mitjançant el Reial Decret 2.093/1983, de 28 de juliol, en matèria d’educació.
--------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/rd/2000/02/25/282/dof/vci/html**

### Dades del document

Número de DOGV
:   3713

Data del DOGV
:   21-03-2000

Secció del DOGV
:   I. DISPOSICIONS GENERALS

Número del document
:   2000/1996


Data del document
:   25-02-2000

Organisme emissor
:   Ministeri d'Administracions Públiques

Tipus de document
:   Reial decret

Anàlisi jurídica

 Descriptors 

:   * legislació
    * educació
    * descentralització
    * competència administrativa

REIAL DECRET 282/2000, de 25 de febrer, d'ampliació de mitjans adscrits als serveis traspassats a la Comunitat Valenciana mitjançant el Reial Decret 2.093/1983, de 28 de juliol, en matèria d'educació. [2000/Q1996]
  
La Constitució, en l'article 149, reserva a l'estat la competència exclusiva sobre regulació de les condicions d'obtenció, expedició i homologació de títols acadèmics i professionals i normes bàsiques per al desenvolupament de l'article 27 de la Constitució, a fi de garantir el compliment de les obligacions dels poders públics en aquesta matèria.
  
Per la seua part, l'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, i modificat per la Llei Orgànica 5/1994, de 24 de març, estableix en l'article 35 que correspon a la Comunitat Valenciana la plena competència per a la regulació i administració de l'ensenyament en tota la seua extensió, nivells i graus, modalitats i especialitats, en l'àmbit de les seues competències, sense perjudici amb el que s'estableix en l'article 27 de la Constitució i lleis orgàniques que, d'acord amb l'apartat 1 de l'article 81 d'aquesta, ho despleguen, i sense perjudici de les facultats que atribueix a l'estat l'article 149.1.30 i de l'alta inspecció per al compliment i garantia d'aquest.
  
Mitjançant el Reial Decret 2.093/1983, de 28 de juliol, es van traspassar a la Comunitat Valenciana funcions i serveis de l'administració de l'estat en matèria d'educació.
  
S'escau efectuar ara, sobre les mateixes previsions constitucionals, estatutàries i legals, una ampliació dels mitjans traspassats en la matèria esmentada.
  
Finalment, el Reial Decret 4.015/1982, de 29 de desembre, determina les normes i el procediment al qual han d'ajustar-se els traspassos de funcions i serveis de l'estat a la Comunitat Valenciana.
  
De conformitat amb el que s'estableix en el Reial Decret esmentat, que també regula el funcionament de la Comissió Mixta de Transferències establida en la disposició transitòria quarta de l'Estatut d'Autonomia de la Comunitat Valenciana, aquesta comissió va adoptar, en la reunió del dia 8 de febrer de 2000, l'acord oportú, la virtualitat pràctica del qual n'exigeix l'aprovació pel Govern mitjançant reial decret.
  
En virtut d'això, en compliment del que s'estableix en la disposició transitòria quarta de l'Estatut d'Autonomia de la Comunitat Valenciana, a proposta del ministre d'Administracions Públiques, i amb la deliberació prèvia del Consell de Ministres en la reunió del dia 25 de febrer de 2000,
  
DECRETE
  
Article 1
  
S'aprova l'acord de la Comissió Mixta de Transferències establida en la disposició transitòria quarta de l'Estatut d'Autonomia de la Comunitat Valenciana, mitjançant el qual s'amplien els mitjans adscrits als serveis traspassats a la Comunitat Valenciana pel Reial Decret 2.093/1983, de 28 de juliol, i que es transcriu com a annex a aquest reial decret, en els termes especificats allí.
  
Article 2
  
Per tant, es traspassen a la Comunitat Valenciana els mitjans econòmics que figuren en la relació adjunta al mateix acord de la Comissió Mixta i que s'inclouen com a annex a aquest reial decret, en els termes i condicions que s'especifiquen allí.
  
Article 3
  
L'ampliació de mitjans a què fa referència aquest reial decret tindrà efectivitat des de la data indicada en l'acord de la Comissió Mixta, sense perjudici que el Ministeri d'Educació i Cultura produïsca els actes administratius necessaris per al manteniment dels serveis en el mateix règim i nivell de funcionament que tenien en el moment de l'adopció de l'acord, fins a la data d'entrada en vigor d'aquest.
  
Article 4
  
Els crèdits pressupostaris que es determinen d'acord amb la relació número 1 els transferirà el Ministeri d'Educació i Cultura als conceptes habilitats a la secció 32 dels pressupostos generals de l'estat destinats a finançar els serveis assumits per les comunitats autònomes i no es computaran en la revisió del percentatge de participació de la comunitat autònoma en els ingressos de l'estat fins que no finalitze el període d'homologació.
  
DISPOSICIÓ FINAL ÚNICA
  
Aquest reial decret entrarà en vigor l'endemà de la publicació en el Boletín Oficial del Estado.
  
Madrid, 25 de febrer de 2000
  
El ministre d'Administracions Públiques,
  
ÁNGEL ACEBES PANIAGUA
  
JUAN CARLOS R.
  
ANNEX
  
La senyora Rosa Rodríguez Pascual i la senyora Amparo Koninckx Frasquet, secretàries de la Comissió Mixta de Transferències establida en la disposició transitòria quarta de l'Estatut d'Autonomia de la Comunitat Valenciana, certifiquen:
  
Que en la sessió plenària de la Comissió Mixta de Transferències, del dia 8 de febrer de 2000, es va adoptar un acord sobre ampliació dels mitjans adscrits als serveis traspassats a la Comunitat Valenciana pel Reial Decret 2.093/1983, de 28 de juliol, en matèria d'educació, en els termes que s'expressen a continuació:
  
A) Normes en què s'empara l'ampliació.
  
La Constitució, en l'article 149, reserva a l'estat la competència exclusiva sobre regulació de les condicions d'obtenció, expedició i homologació de títols acadèmics i professionals i normes bàsiques per al desplegament de l'article 27 de la Constitució, a fi de garantir el compliment de les obligacions dels poders públics en aquesta matèria.
  
Per la seua part, l'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, i reformat per la Llei Orgànica 5/1994, de 24 de març, estableix en l'article 35 que és de la competència plena de la Comunitat Valenciana la regulació i administració de l'ensenyament en tota la seua extensió, nivells i graus, modalitats i especialitats, en l'àmbit de les seues competències, sense perjudici amb el que s'estableix en l'article 27 de la Constitució i lleis orgàniques que, d'acord amb l'apartat 1 de l'article 81 d'aquesta, el despleguen, i sense perjudici de les facultats que atribueix a l'estat l'article 149.1.30ª i de l'alta inspecció per al seu compliment i garantia.
  
Mitjançant el Reial Decret 2.093/1983, de 28 de juliol, van ser traspassats a la Comunitat Valenciana funcions i serveis de l'administració de l'estat en matèria d'educació.
  
Sobre les bases d'aquestes previsions normatives, s'escau completar el traspassament aprovat en el seu moment, i ampliar els llocs de treball que van ser objecte de traspàs en matèria d'ensenyament.
  
B) Mitjans objecte de traspàs a la Comunitat Valenciana.
  
Es traspassen a la Comunitat Valenciana els llocs de treball corresponents al personal que, en règim de contractació laboral, imparteix els ensenyaments de religió en centres públics d'Educació Infantil i Primària situats al territori de la comunitat autònoma.
  
Al personal que ocupe aquests llocs se'ls aplicarà el règim retributiu que, per assimilació al professorat interí que depén de l'administració de l'estat, estableix l'article 93 de la Llei 50/1998, de 30 de desembre, de Mesures Fiscals, Administratives i de l'Ordre Social.
  
C) Valoració de les càrregues financeres dels serveis traspassats.
  
El cost efectiu a què fa referència aquesta ampliació, i que figura en la relació número 1, no es computarà en la revisió del percentatge de participació de la comunitat autònoma en els ingressos de l'estat fins que no finalitze el període d'homologació.
  
Durant aquest període transitori, el finançament s'efectuarà en funció del cost efectiu de cada any, mitjançant transferència dels crèdits pertinents des de la secció 18, «Ministeri d'Educació i Cultura», a la secció 32, «Ens Territorials».
  
D) Documentació i expedients dels mitjans que s'amplien.
  
El lliurament de la documentació i els expedients dels mitjans que s'amplien es farà en el termini d'un mes des de la publicació del reial decret mitjançant el qual s'aprova aquest acord.
  
E) Data d'efectivitat de l'ampliació de mitjans.
  
L'ampliació de mitjans objecte d'aquest acord tindrà efectivitat des del dia 1 de setembre de 2000.
  
I perquè conste, expedim aquest certificat.
  
Madrid, 8 de febrer de 2000.- Les secretàries de la Comissió Mixta: Rosa Rodríguez Pascual i Amparo Koninckx Frasquet.
  
Relació número 1
  
Secció 18: Ministeri d'Educació i Cultura
  
Capítol I
  
Aplicació pressupostària
  
 Pessetes
  
55.40.660P.373 2.745.116.514
  
11.96.944C.477.12 466.925.879
  
Total 9.705.557.456


Còpia Permalink ELI